सो आतुर ना हों भारत भाग्य विधाता के राजनीतिक कर्णधारों ! सड़क-शहर-संस्थान वहीं हैं, सिर्फ उनके नाम बदल जाते हैं, जब आप में से हर एक बारी-बारी से सत्ता में आते हैं. हां, कुछ अलंकरणों-सम्मानों-पुरस्कारों के नाम आप नहीं बदल पा रहे….ठंड रखिए. वो भी जल्द ही आप कर लेंगे. अपनी पार्टी के -भीष्म पितामहों- के नाम पर जल्द ही उनका भी नामकरण करने का रास्ता तो आप लोग जरूर ही तलाश रहे होंगे. एक खबर पढ़ी थी कि सेना के जिस बहादुर सैनिक को देश ने परमवीर चक्र दिया था, अपनी गुरबत और गरीबी से परेशान होकर उसी मेडल को बेचकर वह अपने परिवार का पेट भरना चाहता था.